A continuació es destaquen algunes de les principals novetats relacionades amb la responsabilitat social a nivell català, estatal i internacional.
Servei gratuït d'orientació a les pimes en matèria de responsabilitat social (RS)
La Direcció General de Relacions Laborals i Qualitat en el Treball durant el mes d'octubre va posar a disposició de les pimes del territori el Servei d'orientació gratuït en matèria de responsabilitat social (RS).
Té com a objectiu oferir recursos a totes aquelles organitzacions interessades a avançar en la integració i la gestió de l'RS.
Procés participatiu per dissenyar la contribució catalana al desenvolupament global
Durant el darrer semestre de l'any, la Direcció General de Cooperació al Desenvolupament i l'Agència Catalana de Cooperació al Desenvolupament, en col·laboració amb la Secretaria de Transparència i Govern Obert, han impulsat un procés participatiu obert a tota la ciutadania per explorar els reptes i les oportunitats plantejades per l'Agenda 2030 i els Objectius de Desenvolupament Sostenible (ODS).
Com a resultat d'aquest procés, es podrà disposar d'una visió pròpia sobre com s'ha de treballar la cooperació al desenvolupament de Catalunya en relació amb l'Agenda 2030, nodrirà el futur Pla director de cooperació al desenvolupament 2019-2022, i generarà noves aliances.
Tanca la 9a edició de la Setmana de la Responsabilitat Social Corporativa (RSC) amb més d'un 60% de dones a les ponències
La 9a edició de la Setmana de la Responsabilitat Social Corporativa, que es va celebrar durant la setmana del 14-18 de novembre, va comptar amb una assistència de més de 1.000 persones en les diferents activitats programades en què participaven més de 70 entitats públiques.
Durant aquesta edició es va apostar per assolir el repte que el 60% de les ponents fossin dones per posar així en valor el talent femení.
Finalment, es va aconseguir més del 67% de presència femenina.
Ara Catalunya es prepara per a la desena edició que tindrà lloc del 22 al 26 d'octubre de 2019.
Jornada científica sobre el canvi climàtic a Barcelona
El 9 de novembre es va celebrar a Barcelona aquest esdeveniment que tenia com a objectiu donar a conèixer els estudis que s'han realitzat per redactar el Pla clima de Barcelona 2018-2030, visibilitzar la recerca climàtica que es duu a terme a la ciutat i crear un espai de debat entre l'àmbit acadèmic i l'Ajuntament.
Durant la trobada es va proposar i debatre una declaració conjunta entre totes les persones assistents que recull, entre d'altres, crear un repositori de treballs científics i organitzar una trobada anual.
Nova línia de préstecs per finançar projectes d'economia verda i circular
L'Institut Català de Finances (ICF), conjuntament amb el Departament de Territori i Sostenibilitat, han impulsat els préstecs ICF EcoVerda per realitzar inversions sostenibles i respectuoses amb el medi ambient, en el marc de l'economia verda i circular.
Aquest préstec està adreçat a persones físiques o jurídiques amb seu social o operativa a Catalunya.
El Congrés dels Diputats aprova la Llei d'informació no financera i diversitat
El dijous 13 de desembre, el Congrés dels Diputats va aprovar la Llei 11/2018, d'informació no financera i diversitat, per complir la Directiva europea 2014/95.
Aquesta Llei obliga les entitats que tenen un nombre mitjà de persones treballadores superior a 500 i que siguin entitats d'interès públic –o entitats que es considerin grans pel seu volum d'actius, de xifra de negocis o de nombre de plantilla– a divulgar informació sobre diverses qüestions, com ara el respecte als drets humans, la lluita contra la corrupció o accions ambientals, entre d'altres.
Aprovació del Pla de contractació pública ecològica de l'Administració General de l'Estat 2018-2025
El Consell de Ministres va donar llum verda al Pla de contractació pública ecològica (CPE) per al període 2018-2025.
Aquest Pla té, entre els seus objectius, aconseguir que l'Administració redueixi la seva petjada de carboni a través de l'adquisició de béns, obres i serveis amb el mínim impacte possible; incloure criteris ambientals en la selecció d'empreses proveïdores i servir com a instrument d'impuls de l'Estratègia espanyola d'economia circular, entre d'altres.
La Xarxa Espanyola del Pacte Mundial publica ODS, any 3.
Amb motiu del tercer aniversari dels Objectius de Desenvolupament Sostenible (ODS), s'ha elaborat aquesta publicació amb l'avenç en la consecució dels reptes que proposen els ODS a Espanya.
L'informe també aporta exemples d'accions concretes que les organitzacions poden impulsar i es descriuen les característiques clau que les aliances sostenibles han de tenir en compte.
La Setmana de la Responsabilitat Social Corporativa per primera vegada a Madrid
La Setmana de la Responsabilitat Social Corporativa es va celebrar per primera vegada a Madrid dels dies 27 al 30 de novembre.
La cita va ser un èxit en assistència i va aixecar molta expectació entre les persones treballadores del sector i públic en general.
L'esdeveniment pretenia visibilitzar el talent femení, i ho va aconseguir: un 50% de les persones ponents van ser dones.
Es van tractar una gran varietat de temes relacionats tant amb l'RSC com amb els ODS i la irrupció de la tecnologia blockchain.
Pacte Mundial per una Migració Segura, Ordenada i Regular
Els dies 10 i 11 de desembre va tenir lloc a Marràqueix la conferència intergovernamental per adoptar el Pacte Mundial per a una Migració Segura, Ordenada i Regular.
Aquest és el primer acord sobre un enfocament comú per a la migració internacional en totes les seves dimensions.
Tot i l'aprovació del Pacte per més de 150 països, destaca la no adhesió al Pacte de països com Estats Units, Xile, Austràlia o Polònia.
70è aniversari de la Declaració Universal dels Drets Humans
El 10 de desembre de l'any 1948 es va aprovar la Declaració Universal dels Drets Humans per part de l'Assemblea General de les Nacions Unides.
El document va ser elaborat per persones representants de totes les regions del món i suposava un ideal comú de tots els pobles i nacions.
Setanta anys després de la seva aprovació, el 10 de desembre de 2018, es van organitzar actes commemoratius arreu del món.
La COP24 reforça l'Acord de París sobre el canvi climàtic
Katowice va ser la ciutat que va acollir la celebració de la COP24 del 3 al 14 de desembre.
Aquesta va suposar l'inici d'una nova era per a l'acció mundial a partir de l'elaboració del paquet Katowice per al clima, que té com a objectiu fer operatiu el règim de canvi climàtic que contenia l'Acord de París.
El paquet estableix, entre d'altres, nous objectius de finançament a partir de l'any 2025 o la forma en què els països han d'informar sobre les seves accions climàtiques.
Setmana Europea de la Prevenció de Residus
Del 17 al 25 de novembre es va celebrar la 10a edició d'aquesta setmana amb l'eslògan: Time to Detox!
Durant aquests dies es van organitzar diverses accions de sensibilització sobre la prevenció de residus arreu d'Europa, amb l'objectiu de donar a conèixer estratègies de reducció de residus i la política de la Unió Europea i dels estats membres en aquesta matèria.